b'\n_START_ARTICLE_\nTvor\n_START_SECTION_\nSimptomi in znaki\n_START_PARAGRAPH_\nTvori se pogosto pojavljajo na vratu, prsih, obrazu in zadnjici. So precej neudobni in lahko tudi bolijo. V za\xc4\x8detku je podoben folikulitisu. Ker pa  oku\xc5\xbeba zajame \xc5\xa1e tkivo okrog lasnega me\xc5\xa1i\xc4\x8dka, je okolica otekla in vneta. Sprememba lahko dose\xc5\xbee velikost \xc4\x8de\xc5\xa1plje ali celo jajca. \xc4\x8ce na tvor pritisnemo, lahko pod njim za\xc4\x8dutimo valovanje vsebine (fluktuacija). Sredina forunkla odmre in pojavi se rumenkast \xc4\x8dep. Ko se tvor (sam od sebe ali kirur\xc5\xa1ko) odpre, iz njega izte\xc4\x8de gnojna vsebina. Bolnika tvor boli, \xc4\x8de pritiska nanj, pa tudi \xc4\x8de ne. Po ozdravljenju lahko ostane brazgotina. Pogosto ima bolnik tudi zvi\xc5\xa1ano telesno temperaturo, v\xc4\x8dasih pa se pojavijo tudi mrzlica, limfangitis in limfadenitis . Nevarno je lahko, kadar je tvor kje na obrazu, ker lahko bakterije vdrejo v sinuse (npr. kavernozni sinus) in povzro\xc4\x8dijo oku\xc5\xbebo mo\xc5\xbeganskih ovojnic (meningitis).\n_START_SECTION_\nDiagnoza\n_START_PARAGRAPH_\nDiagnoza se postavi glede na tipi\xc4\x8den izgled spremembe. Vzorec za mikrobiolo\xc5\xa1ke preiskave se odvzame, \xc4\x8de je tvor na obrazu, \xc4\x8de jih je ve\xc4\x8d ali \xc4\x8de je bolnik imunsko oslabljen.\n_START_SECTION_\nZdravljenje\n_START_PARAGRAPH_\n\xc4\x8ce je tvor samo en, se nanj polo\xc5\xbei topel obkladek (kompresa), tako da se sam odpre in se njegova vsebina izto\xc4\x8di. \xc4\x8ce se nahaja na obrazu ali \xc4\x8de jih je ve\xc4\x8d, se da antibiotik, ki deluje proti stafilokokom (npr. dikloksacillin ali cefaleksin)._NEWLINE_Sistemski antibiotiki se dajejo tudi, \xc4\x8de so spremembe ve\xc4\x8dje, se ne odzivajo na topi\xc4\x8dno zdravljenje, so prisotni znaki celulitisa, je bolnik imunsko oslabljen ali \xc4\x8de obstaja tveganje za oku\xc5\xbebo notranje stene srca (endokarditis)._NEWLINE_Kadar ob pritisku na tvor \xc4\x8dutimo v njem valovanje vsebine (fluktuacija), je  potrebna kirur\xc5\xa1ka oskrba; napravi se majhna zareza (incizija) in se pusti, da vsebina ste\xc4\x8de ven (drena\xc5\xbea)._NEWLINE_Tvori se pogosto ponavljajo in prepre\xc4\x8di se jih lahko  tako, da se bolnik umiva z antisepti\xc4\x8dnimi mili ali  preventivno jemlje antibiotike. Pri bolnikih, pri katerih se pogosto ponavlja, je treba zdraviti tudi morebitne druge dejavnike oku\xc5\xbebe, kot so sladkorna bolezen, nosno bacilono\xc5\xa1tvo za MRSO in izpostavljenost dejavnikom tveganja pri delu.'